CPALLอ้วนพี กำไร1.6พันล้านมีสาขาเกิน5พัน
CPALL ดีเกินคาดไตรมาสแรกปีนี้โกยกำไร 1,677 ล้านบาท พุ่งขึ้น 35.31% ขยายสาขาเกิน 5,000 แห่ง ไม่ได้รับผลกระทบม็อบเสื้อแดง
12 พ.ค. 2553

CPALL ดีเกินคาดไตรมาสแรกปีนี้โกยกำไร 1,677 ล้านบาท พุ่งขึ้น 35.31% ขยายสาขาเกิน 5,000 แห่ง ไม่ได้รับผลกระทบม็อบเสื้อแดง
บริษัท ซีพีออลล์ (CPALL) ผู้บริหารร้านสะดวกซื้อ 7-Eleven เปิดเผยว่า ในช่วง 3 เดือนแรกปีนี้บริษัทมีกำไรสุทธิจำนวน 1,677.27 ล้านบาท คิดเป็นกำไรสุทธิต่อหุ้น 0.37 บาท เพิ่มขึ้น 35.31% จากงวดเดียวกันของปีก่อนที่มีกำไรสุทธิ 1,239.52 ล้านบาท หรือ 0.28 บาทบาท
ในไตรมาสแรกปีนี้บริษัทมีรายได้รวม 3.34 หมื่นล้านบาท ดีขึ้นจากจำนวน 2.72 หมื่นล้านบาท เพราะมีการขยายสาขาร้าน 7-Eleven เพิ่มขึ้นจาก 4,912 สาขาเป็น 5,409 สาขา หรือเติบโต 10.1% ทำให้มีกำไรธุรกิจร้านสะดวกซื้อเพิ่มขึ้น 29.6% เป็น 1,446 ล้านบาท และกำไรธุรกิจอื่นๆ เพิ่มขึ้นถึง 110.7% เป็น 257 ล้านบาท 
ทั้งนี้ กำไรของ CPALL ที่ออกมานั้น|ดีกว่าที่นักวิเคราะห์คาดไว้ เช่น บล.ทรีนีตี้ คาดจะมีกำไรสุทธิ 1,450 ล้านบาทเท่านั้น
“CPALL ไม่ได้รับผลกระทบจากการชุมนุมของคนเสื้อแดง คาดทั้งปีนี้กำไรจะเติบโตได้ 12% แต่เราปรับลดคำแนะนำลงจากซื้อเป็นถือ ที่ราคาเป้าหมายเดิมคือ 28 บาท เพราะราคาหุ้นค่อนข้างสะท้อนปัจจัยบวกไปพอสมควรแล้ว”
บล.กิมเอ็ง (ประเทศไทย) ก็ระบุว่า CPALL ไม่ได้รับผลกระทบจากการชุมนุมมากนัก คาดเซเว่นฯ ต้องปิดร้านเพียงบางช่วงเวลาซึ่งมีจำนวนไม่เกิน 80 สาขาคิดเป็น 1.5% ของทั้งหมด